আর একটা উদাহরণ দেওয়া যাক। হরিণঘাটা স্বাস্থ্যকেন্দ্রে এক বছর পনেরোর কিশোর ভর্তি হয়। একই লক্ষণ। পেট ব্যথা। চোখ বুজে আসছে। এক মহিলা চিকিৎসক লক্ষণ দেখে বুঝে যান, কালাচের কামড় থেকেই এই অসুস্থতা। কিন্তু ছেলেটির বাড়ির লোক মানলে তো! সাপ কামড়েছে, দাগ কই? তার পর ‘কালাচ’ নামটা শুনে যথারীতি সন্দেহ। এ আবার কী নাম? অবশেষে ছবি দেখানো হল। কালো লিকলিকে চেহারা। কালো রংকে পাক খেয়ে সাদা সাদা চুড়ির মতো দাগ। তখন জানা গেল, ওই এলাকায় এটা ‘ঘামচাটা’ নামেই পরিচিত।